S-190/2008

Mál þetta, sem dómtekið var 9. júlí 2008, hefur lögreglustjórinn á Akureyri höfðað hér fyrir dómi með ákæruskjali, útgefnu 30. júní s.l., á hendur X;

„fyrir líkamsárás, með því að hafa aðfaranótt laugardagsins 26. apríl 2008, fyrir utan veitingastaðinn Bakaríið, við Hafnarbraut á Dalvík, slegið [A], í andlitið, með þeim afleiðingum að hann fékk blóðnasir, eymsli og bólgu í nefi og síðan mar yfir nefbeini, auk þess sem stuttur grunnur skurður var í húðinni.

Telst þetta varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981.

Þess er krafist að ákærði verði dæmdur til refsingar.

Í málinu gerir Þ-kk-nf H-kk-nf, hdl., fyrir hönd [X], skaðabótakröfu á hendur ákærða, að fjárhæð kr. 242.200,- auk dráttarvaxta frá 5. maí 2008 til greiðsludags.“

Ákærði krefst vægustu refsingar sem lög heimila.

Málavextir.

Ákærði hefur hér fyrir dómi skýlaust viðurkennt sakargiftir samkvæmt ákæruskjali. Játning ákærða er í samræmi við rannsóknarskýrslur lögreglu, þ.á.m. skýrslu brotaþola, en atvik máls munu hafa gerst umrædda nótt kl. 04:20. Samkvæmt gögnum leitaði brotaþoli til læknis síðdegis daginn eftir. Í áverkavottorði læknis, sem dagsett er 14. júní, er áverkunum lýst þannig:

„…Hann var þá marinn yfir nefbeininu og stuttur grunnur skurður í húðinni. Báðar nasir opnar og ekki merki um brot. Ekki voru teknar röntgenmyndir.“

Að öllu framangreindu virtu þykir nægjanlega sannað að ákærði hafi gerst sekur um líkamsárás og varðar háttsemi hans við tilgreint lagaákvæði, 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981.

Samkvæmt vottorði sakaskrár ríkisins hefur sakaferill ákærða ekki áhrif í máli þessu.

Refsing ákærða þykir eftir atvikum hæfilega ákveðin 40 daga fangelsi. Rétt þykir eftir atvikum, þ.á.m. vegna hreinskilningslegrar játningar, sbr. og 9. tl. 1. mgr. 74. gr. almennra hegningarlaga, að fresta fullnustu refsingar ákærða og skal hún niður falla að liðnum tveimur árum frá uppkvaðningu dómsins að telja, haldi hann almennt skilorð almennra hegningarlaga nr. 19, 1940, sbr. 4. gr. laga nr. 22, 1955.

Við lögreglurannsókn málsins hafði brotaþoli uppi skaðabótakröfu á hendur ákærða vegna þeirrar líkamsárásar sem hér er ákært fyrir. Bótakrafan er dagsett 5. maí s.l. og sundurliðast hún þannig:

A) miskabætur 200.000 krónur

B) útlagður kostnaður skv. meðfylgjandi reikningi 2.200 krónur

C) lögmannskostnaðar 40.000 krónur

Samtals 242.200 krónur. Þá er krafist dráttarvaxta frá 5. maí 2008 til greiðsludags.

Ákærða var birt krafan við lögreglurannsókn málsins hinn 7. maí s.l. Hann hafnaði þá kröfunni.

Af hálfu dómsins var fulltrúa bótakrefjanda boðið að rökstyðja bótakröfuna frekar, en við því var ekki orðið.

Fyrir dómi hefur ákærði samþykkt b lið kröfunnar, en krafist lækkunar á öðrum liðun, en lagt málið að öðru leyti í mat dómsins.

Í máli þessu hefur ákærði verið sakfelldur fyrir líkamsárás og ber hann því bótaábyrgð gagnvart bótakrefjanda vegna tjóns hans.

A-liður: Ekki liggur fyrir hvort bótakrefjandi var rúmfastur vegna áverka sinna og ekkert hefur komið fram um að hann hafi orðið fyrir varanlegum miska. Að áliti dómsins var atlaga ákærða að bótakrefjanda hins vegar með þeim hætti að hann á rétt á miskabótum úr hendi hans skv. 26. gr. skaðabótalaga nr. 50, 1993. Eru þær m.a. með hliðsjón af læknisvottorði hæfilega ákveðnar 70.000 krónur.

B-liður: Þessi liður er rökstuddur, en að auki hefur ákærði samþykkt hann og verður hann því tekinn til greina.

C-liður: Þessi kröfuliður er ekki úr hófi fram og verður því tekinn til greina.

Samkvæmt ofangreindu verður ákærði dæmdur til að greiða bótakrefjanda 112.195 krónur í skaðabætur með vöxtum eins og greinir í dómsorði.

Dæma ber ákærða til að greiða málskostnað, sem samkvæmt yfirliti ákæruvalds er 6.000 krónur.

Mál þetta var rekið með hliðsjón af 125. gr. laga nr. 19, 1991, en málsskjöl bárust frá embætti sýslumannsins á Akureyri þann 1. júlí sl.

Dóm þennan kveður upp Ó-kk-nf Ó-kk-nf dómstjóri.

D Ó M S O R Ð :

Ákærði, X, sæti 40 daga fangelsi, en fresta skal fullnustu refsingarinnar og hún falla niður að liðnum tveimur árum frá uppkvaðningu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði greiði A, 112.195 krónur í bætur fyrir fjártjón og miska með vöxtum skv. 8. gr. laga nr. 38, 2001 frá 7. maí til 7. júní 2008, en með dráttarvöxtum skv. 1. mgr. 6. gr. sömu laga frá þeim degi til greiðsludags.

Ákærði greiði 6.000 krónur í sakarkostnað.